Újabb nemzetközi akkreditációs siker a KTK-n: EFMD BSIS label

**A Közgazdaságtudományi Kar a tavalyi évben újabb 5 évre kiérdemelt** [**EFMD programakkreditáció**](https://ktk.pte.hu/en/news/the-faculty-of-business-and-economics-of-the-university-of-pecs-the-international-elite-for) **után újabb jelentős lépést tett a nemzetközi színtéren 2024-ben: 3 évre nyerte el az EFMD szervezettől** [**Business School Impact System**](https://www.efmdglobal.org/assessments/business-schools/bsis/bsis-process/) **(BSIS) label minősítését, amelynek kitüntető oklevelét Dr. Bedő Zsolt innovációs és kapcsolati igazgató vett át június 10-én Bolognában.**

Az alapos önértékelési dokumentáció és személyes helyszíni szemle során a bizottság hét dimenzió mentén elemezte a Kar helyzetét és regionális, elsősorban Baranya Vármegyére gyakorolt hatását, láthatóságát, a régióban betöltött szerepét. A hét dimenzió, a pénzügyi, az oktatási, a vállalkozásfejlesztési, az intellektuális, a regionális ökoszisztémára gyakorolt, társadalmi, valamint image-impakt vizsgálata során a Kar kiválóan vizsgázott és bizonyította meghatározó szerepét a régióban, ami sikeres minősítést vont maga után.

A most megszerzett BSIS Impact label nem csak önmagában jelentős, hanem bizakodásra ad okot a Közgazdaságtudomány Kar folyamatban lévő Management and Leadership mesterképzés EFMD akkreditációjával kapcsolatban és a távolabbi intézmény-akkreditációs folyamatokhoz is jó ajánlólevél, amelyek még rangosabb helyre emelhetik a Közgazdaságtudományi Kart a nemzetközi felsőoktatás mezőnyében.

A rangos elismerést ezúton ajánljuk a sajtó munkatársainak szíves figyelmébe!

**Sajtókontakt és interjú egyeztetés:**

Szentendrei Judit +36 30 681 1244

szentendrei.judit@ktk.pte hu